19. schôdza NR SR - 5.deň - B. popoludní
Dátum: 2024-09-18
Poslanec: Grendel, Gábor (SLOVENSKO)
Druh vystúpenia: Vystúpenie

48. Ďakujem za slovo, pán predsedajúci. Keď minister spravodlivosti Boris Susko priniesol do Národnej rady škandalóznu novelu Trestného zákona, varovali sme verejnosť. Zo Slovenska sa vďaka tejto škandalóznej novele Trestného zákona stane krajina, kde sa oplatí korumpovať a kradnúť. A ukazuje sa, že sme mali pravdu. Za našej vlády sa zlodeji a úplatkári báli. Za tejto vlády sa boja obete trestných činov. Táto vláda pomáha páchateľom, my sme pomáhali obetiam trestných činov. Toto je najväčšia tragédia tej škandalóznej novely Trestného zákona a škody, ktoré spôsobila, nebude jednoduché napraviť. Táto naša poslanecká iniciatíva nerieši úplne všetky škody, ktoré boli spôsobené. Reagujeme len na časť týchto škôd. Reagujeme napríklad na reakcie obchodníkov, ktorí sa začali sťažovať na rozmáhajúce sa krádeže ich tovaru v obchodoch. Minister spravodlivosti Boris Susko sa tvári, že nič také neexistuje. Pritom to teraz nehovoríme my, hovoria to obchodníci, ktorí sú dennodenne konfrontovaní s realitou. A teda vypočujme si, čo hovoria. Napríklad: "Spoločnosť Billa Slovensko v poslednom období zaznamenala zvýšený nárast krádeží najmä drahšieho tovaru a vo väčších množstvách." To bolo v článku v denníku Pravda. Alebo reťazec Lidl v nadväznosti na zmeny už rozbehol preventívnu kampaň, v ktorej zdôrazňuje, že krádež sa neoplatí. Čierne štítky s výstražnou dlaňou a červeným nápisom, ktoré pribudli v jeho predajniach pri viacerých výrobkoch, upozorňujú na elektronickú ochranu proti krádežiam. O určitom náraste krádeží hovorí aj Tesco, ktoré sa rozhodlo na tento trend obratom reagovať. Citát: "Aktualizujeme bezpečnostné opatrenia a spôsoby identifikácie nezaplateného alebo odcudzeného tovaru pomocou nových technológií." O dramatickom zhoršení situácie po schválení novely hovorí napríklad predajňa Exisport, zameraná na športovú výbavu a oblečenie. Citujem: "Registrujeme predovšetkým nárast objemu odcudzeného tovaru, keď sa napríklad zlodeji neštítia naraz ukradnúť z prezenčného stola celý jeho vystavený obsah," povedal konateľ tejto spoločnosti. Ďalší problém hlásia samosprávy, to znamená, že nesťažujú sa len obchodníci, ale napríklad aj trenčianska radnica, pretože v Trenčíne eviduje mestská polícia väčší počet krádeží elektronických kolobežiek. Za dva týždne ich tam zmizlo osem a aj tento nárast si tamojší policajti vysvetľujú práve novelou Trestného zákona. Citujem: "Drvivá väčšina týchto krádeží sa nebude riešiť v zmysle Trestného zákona, pôjde o priestupok proti majetku," zhrnul zástupca náčelníka mestskej polície. Denník Nový čas oslovil obchodné reťazce a z nich Tesco a Terno uviedli, že v poslednom období čelia väčšiemu náporu zlodejov. Citát: "V poslednom čase však registrujeme aj rast hodnoty tovaru v prepočte na jednu krádež," povedal zástupca Slovenskej aliancie moderného obchodu v mene týchto reťazcov. Čiže môže sa vládna koalícia tváriť, koľko chce, že tu len opozícia nejako interpretuje novelu Trestného zákona, toto hovoria priamo obchodníci, ktorí sú dennodenne konfrontovaní s dopadmi škandalóznej novely Trestného zákona. Toto treba zastaviť! Úlohou štátu je okrem iného chrániť život, zdravie a majetok občanov. Preto predkladáme túto novelu Trestného zákona v mene nášho poslaneckého klubu, v ktorom riešime nasledovné veci. Po prvé, vraciame výšky škôd do pôvodného stavu, teda do tej výšky, ktorá platila pred škandalóznou novelou Trestného zákona. Prečítam aj konkrétny novelizačný paragraf. V § 125 (1) Škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Čiže vraciame naspäť hranice škôd do pôvodného stavu. Viem, že na tejto schôdzi Národnej rady budú aj ďalšie novely z iných poslaneckých klubov. Niektorí kolegovia navrhujú vyššiu hranicu. My si myslíme, že prax ukázala, že slovenská spoločnosť zatiaľ nie je pripravená na to, aby sa výška škôd upravovala takýmto spôsobom, aby sa zvyšovala. A preto my navrhujeme návrat do pôvodného stavu. Samozrejme, v druhom čítaní môžeme viesť diskusie, či je lepší ten návrh opozičný, alebo onen, ale toto je náš vklad do tejto diskusie. Ďalej navrhujeme aj opätovne zaviesť trestný čin krádeže pre prípady, kedy je páchateľ za obdobný trestný čin v predchádzajúcich dvanástich mesiacoch postihnutý. Teda v praxi pôjde o prípady, kedy je skutok kvalifikovaný ako priestupok a následne je opakovaný obdobný čin už kvalifikovaný ako trestný čin krádeže. Aj na toto sme upozorňovali, že to vypadlo po škandalóznej novele Trestného zákona. Pán minister spravodlivosti sa opäť tváril, že to pravda nie je a prax dala za pravdu komu? No, pánovi ministrovi spravodlivosti nie. Tretí okruh, teda tretia vec, ktorú riešime, navrhujeme opäť návrat prísnejších trestných sadzieb za korupčné trestné činy podľa pôvodného znenia Trestného zákona, pretože aj tu sme presvedčení o tom, že zníženie trestných sadzieb len zvyšuje pravdepodobnosť páchania korupčných trestných činov a podľa nášho presvedčenia štát by mal robiť všetko pre to, aby korupcie bolo čo najmenej, aby trestné sadzby odrádzali ľudí páchať korupčné trestné činy. A preto ešte raz, navrhujeme návrat k prísnym trestným sadzbám za korupčné trestné činy. Dámy a páni, ak to cítite podobne, ak aj vám záleží na tom, aby ľudia na Slovensku mali pocit nejakej elementárnej spravodlivosti, aby sme im vrátili dôveru v právny štát a v to, že štát je na strane obetí trestných činov a nie páchateľov alebo potenciálnych páchateľov, tak vás prosím, aby ste túto našu novelu podporili. Ďakujem veľmi pekne.